Title: Odôvodnenie
Author: petrasova
Company: MV SR

Návrh
na zmenu uznesenia vlády SR č. 466/1997, úloha B.2.
Vláda Slovenskej republiky na svojom zasadnutí dňa 24. júna 1997 prerokovala materiál „Správa o zabezpečovaní plnenia úloh z uznesenia vlády č. 867/1995 a realizácii koncepcie štátnej bytovej politiky“ a prijala k nemu uznesenie č. 466/1997. V bode B.2. uvedeného uznesenia uložila ministrovi výstavby a regionálneho rozvoja SR „každoročne zabezpečovať súťaž na realizáciu progresívneho, cenovo dostupného technického riešenia bytov v bytových aj rodinných domoch, bývanie pre spoločensky neprispôsobivých občanov a obnovu bytového fondu“.
Cieľom uvedeného uznesenia bolo formou súťaže prispieť k propagácii bytovej výstavby, pri ktorej sa uplatňujú progresívne projektové riešenia bytov s nižšími nákladmi na výstavbu, pričom sú splnené aj podmienky racionálnej prevádzky a  požadovanej energetickej efektívnosti stavieb. Ministerstvo výstavby a regionálneho rozvoja SR v zmysle daného uznesenia od roku 1998 pravidelne vypisuje súťaž pod názvom „Progresívne, cenovo dostupné bývanie“, zabezpečuje menovanie odbornej poroty na posúdenie prihlásených súťažných návrhov a slávnostné vyhodnotenie súťaže s ocenením najúspešnejších realizácií bytových stavieb v príslušnom roku. Za účelom propagácie najvhodnejších riešení bytovej výstavby vydáva Ministerstvo výstavby a regionálneho rozvoja SR každoročne katalóg technických riešení bytových stavieb, ktorý bol v predchádzajúcich rokoch rozposielaný aj na okresné úrady útvarom iných odvetvových vzťahov, kde mali potenciálni záujemcovia o bytovú výstavbu možnosť orientovať sa pri výbere projektantov a stavebných firiem na základe publikovaných ocenených realizácií. Získané poznatky z predchádzajúcich ročníkov súťaže, v ktorej mala odborná porota možnosť posúdiť už takmer 140 bytových stavieb, sú cenným zdrojom skúseností a informácií pre odbornú i laickú verejnosť. Vzhľadom na pozitívne výsledky a prínos súťaže v oblasti rozvoja bývania na Slovensku vypísalo Ministerstvo výstavby a regionálneho rozvoja SR v  roku 2004 už 7. ročník súťaže „Progresívne, cenovo dostupné bývanie“ s predpokladom jej zabezpečovania i v budúcom období.
Súťaž je v zmysle uvedeného uznesenia vlády orientovaná aj na výstavbu bytov a ubytovacích zariadení nižšieho štandardu pre sociálne odkázaných občanov a občanov, ktorí poškodzujú bytový fond, hrubo porušujú svoje povinnosti vyplývajúce z nájmu bytu alebo narúšajú pokojné bývanie ostatných nájomníkov a vlastníkov bytov, čiže spoločensky neprispôsobivých občanov. Požiadavky na bytové budovy a ubytovacie zariadenia nižšieho štandardu stanovujú viaceré právne predpisy, ako napr. Vyhláška Ministerstva životného prostredia SR č. 532/2002 Z.z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie, Vyhláška Ministerstva zdravotníctva SR č. 505/2002 Z.z., ktorou sa ustanovujú najnižšie hygienické požiadavky na byty v bytových domoch, hygienické požiadavky na ubytovacie zariadenia a náležitosti prevádzkového poriadku ubytovacích zariadení, Smernica Ministerstva výstavby a regionálneho rozvoja SR č. 2/2004, ktorou sa určujú pravidlá pre poskytovanie dotácií na obstarávanie nájomných bytov.
	V zmysle uvedených predpisov je bývanie v bytových domoch a ubytovacích zariadeniach nižšieho štandardu určené nielen pre bývanie neprispôsobivých občanov, ale pre všetkých občanov, ktorí sa ocitli v hmotnej alebo sociálnej núdzi.
	Podľa §2 zákona č. 599/2003 Z.z. o pomoci v hmotnej núdzi a o zmene a doplnení niektorých zákonov, je hmotná núdza definovaná ako stav, keď príjem občana a fyzických osôb, ktoré sa s občanom spoločne posudzujú, nedosahuje životné minimum a občan a fyzické osoby, ktoré sa s občanom spoločne posudzujú, si príjem nemôžu zabezpečiť alebo zvýšiť vlastným pričinením. V zmysle § 10 zákona č. 195/1998 Z.z. o sociálnej pomoci v znení neskorších predpisov je sociálna núdza stav, keď si občan nemôže sám zabezpečiť starostlivosť o svoju osobu, starostlivosť o svoju domácnosť, ochranu a uplatňovanie svojich práv a právom chránených záujmov alebo kontakt so spoločenským prostredím najmä vzhľadom na vek, nepriaznivý zdravotný stav, sociálnu neprispôsobenosť alebo stratu zamestnania. Z uvedených definícií vyplýva, že neprispôsobivých občanov je možné zaradiť do skupiny občanov, ktorí sa ocitli v hmotnej alebo sociálnej núdzi.
V záujme zosúladenia terminológie používanej v uvedených právnych predpisoch s uznesením vlády SR č. 466/1997 navrhuje Ministerstvo výstavby a regionálneho rozvoja SR riešiť prekonané pomenovanie „bývanie pre spoločensky neprispôsobivých občanov“  zrušením bodu B.2. uznesenia vlády SR č. 466/1997 a jeho nahradením novým uznesením s úlohou v znení:  “Každoročne zabezpečovať súťaž na realizáciu progresívneho, cenovo dostupného technického riešenia bytov v bytových a rodinných domoch, bytov nižšieho štandardu a ubytovacích zariadení pre občanov v hmotnej alebo sociálnej núdzi a obnovu bytového fondu.”